ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2755/96 υποβολή: Bernie Malone (PSE) προς την Επιτροπή (21 Οκτωβρίου 1996)

Θέμα: Αδελφοποίηση πόλεων

Θα μπορούσε η Επιτροπή να εκθέσει επακριβώς τις προϋποθέσεις που πρέπει να πληρούνται προκειμένου να υπάρχει το στοιχείο του ευρωπαϊκού ενδιαφέροντος σε ένα πρόγραμμα αδελφοποίησης πόλεων, και να μπορεί συνεπώς το πρόγραμμα να λάβει χρηματοδοτική ενίσχυση από την Επιτροπή;

Απάντηση του κ. Santer εξ ονόματος της Επιτροπής (15 Νοεμβρίου 1996)

Η Επιτροπή θεωρεί τα προγράμματα αδελφοποίησης πόλεων ως ένα αξιόλογο μέσο για την εμπλοκή των απλών πολιτών και των εκλεγμένων αντιπροσώπων τους στο έργο της ευρωπαϊκής ολοκλήρωσης και για την ενδυνάμωση του αισθήματός τους ότι ανήκουν στην Κοινότητα.

Για την επιτυχία ενός προγράμματος αδελφοποίησης κατά την έννοια αυτή, τα σημερινά προγράμματα ανταλλαγών πρέπει να οργανωθούν έτσι ώστε η φύση και το περιεχόμενο των προτεινόμενων δραστηριοτήτων να συμβάλλουν προς την καλλιέργεια μιας καλύτερης κατανόησης μεταξύ των συμμετεχόντων και να παρέχουν περισσότερα στοιχεία σχετικά με το κοινωνικό, οικονομικό, επαγγελματικό, πολιτικό και πολιτιστικό τους περιβάλλον. Τα επιλέξιμα προγράμματα μπορούν να αφορούν οιαδήποτε κοινωνική ομάδα ή ομάδα ηλικίας (όπως, παιδιά, νέους, ενήλικες), αλλά θα πρέπει να αποδεικνύουν ότι δημιουργούν μια γνήσια ευρωπαϊκή συνείδηση.

Πράγματι, το πεδίο των ενδεχόμενων δραστηριοτήτων αδελφοποίησης πόλεων που ικανοποιούν τα κριτήρια αυτά είναι ουσιαστικά απεριόριστο. Μεταξύ των ακόλουθων δραστηριοτήτων που θεωρούνται ότι παρέχουν ένα «ευρωπαϊκό» στοιχείο και έχουν δεχθεί επιχορηγήσεις κατά το παρελθόν συγκαταλέγονται η κοινή συζήτηση θεμάτων όπως τα μέσα καταπολέμησης της ανεργίας, η προστασία του περιβάλλοντος, τα προβλήματα του ρατσισμού και της ξενοφοβίας, οι συγκρίσεις των εκπαιδευτικών συστημάτων, η διδασκαλία γλωσσών, ο τρόπος λειτουργίας της τοπικής διοίκησης, τα εκλογικά συστήματα, η ένταξη των ατόμων με ειδικές ανάγκες και των μεταναστών στην Κοινότητα, οι συζητήσεις για τις ευρωπαϊκές πολιτικές, το μέλλον της Ευρώπης (νομισματική ένωση, διεύρυνση), ο ρόλος των τοπικών αρχών στη διαδικασία ευρωπαϊκής ολοκλήρωσης, οι επισκέψεις έργων που έχουν χρηματοδοτηθεί από την Κοινότητα, επισκέψεις τοπικών βιομηχανιών, ιδρυμάτων ή άλλων εγκαταστάσεων με στόχο τη σύγκρισή τους με εγκαταστάσεις στις αδελφοποιημένες πόλεις και οι εκθέσεις τοπικών καλλιτεχνών από διάφορες αδελφοποιημένες πόλεις. Κάθε δραστηριότητα αδελφοποίησης πόλεων που συγκεντρώνει ανθρώπους από περισσότερες από δύο πόλεις και δύο διαφορετικά κράτη μέλη μπορεί ήδη να χαρακτηριστεί ως ενέχουσα «ευρωπαϊκό» στοιχείο. Τούτο είναι περισσότερο προφανές, αν η δραστηριότητα συγκεντρώνει εμπειρίες και ιδέες για κάποιο θέμα για το οποίο υπάρχει ιδιαίτερη ανάγκη αλληλεγγύης και κοινής δέσμευσης προς την Ευρώπη.
ΓΡΑΠΤΗ ΕΡΩΤΗΣΗ E-3281/96 υποβολή: Josι Garcνa-Margallo y Marfil (PPE) προς την Επιτροπή (5 Δεκεμβρίου 1996)

Θέμα: Κριτήρια μετρήσεως του χρέους

Τα μέσα ενημέρωσης αναφέρονται όλο και συχνότερα στις δυσχέρειες που υφίστανται σχετικά με την εξεύρεση στατιστικών μετρήσεων γενικώς αποδεκτών.

Σε ποια κριτήρια βασίζει η Επιτροπή το διαχωρισμό μεταξύ δημοσίου χρέους και ιδιωτικού χρέους;

Απάντηση του κ. De Silguy εξ ονόματος της Επιτροπής (21 Ιανουαρίου 1997)

Η διαδικασία υπερβολικού ελλείματος, αναφέρεται στο ακαθάριστο παγιωμένο χρέος του γενικού κρατικού τομέα, ο οποίος περιλαμβάνει την κεντρική κυβέρνηση, την τοπική κυβέρνηση, τις υπηρεσίες κοινωνικής ασφάλισης, αλλά όχι τις δημόσιες επιχειρήσεις, οι οποίες αποτελούν μέρος του συντεχνιακού και παρασυντεχνιακού τομέα. Περιλαμβάνει το χρέος που δημιουργείται (ή αναλαμβάνεται) από τις γενικές κρατικές θεσμικές μονάδες, έναντι των μη κυβερνητικών μονάδων.
ΓΡΑΠΤΗ ΕΡΩΤΗΣΗ E-2643/96 υποβολή: Ursula Schleicher (PPE) προς την Επιτροπή (15 Οκτωβρίου 1996)

Θέμα: Το στάδιο των νομοθετικών εργασιών στο Συμβούλιο

Μπορεί η Επιτροπή να αναφέρει τις προτάσεις για νομοθετικές πράξεις στους τομείς της εσωτερικής αγοράς, της προστασίας του περιβάλλοντος καθώς και της προστασίας των καταναλωτών και της δημόσιας υγείας που εκκρεμούν για περισσότερο από δύο χρόνια στο Συμβούλιο;

Απάντηση του κ. Santer εξ ονόματος της Επιτροπής (26 Νοεμβρίου 1996)

Η Επιτροπή διαβιβάζει απευθείας στο αξιότιμο μέλος και στη Γενική Γραμματεία του Κοινοβουλίου απόσπασμα από ηλεκτρονικό υπολογιστή με τις αιτούμενες πληροφορίες.

Η Επιτροπή εφιστά την προσοχή στο γεγονός ότι όλες οι νομοθετικές προτάσεις της καταγράφονται στη βάση δεδομένων APC (προπαρασκευαστικές πράξεις της Επιτροπής), στην οποία το αξιότιμο μέλος του Κοινοβουλίου μπορεί να έχει άμεση πρόσβαση.
ΓΡΑΠΤΗ ΕΡΩΤΗΣΗ P-3075/96 υποβολή: Arlindo Cunha (PPE) προς την Επιτροπή (6 Νοεμβρίου 1996)

Θέμα: Ύψος και κανόνες διαχείρισης της μελλοντικής ποσοστώσεως για εξαγωγή τοματοπολτού άνευ δασμών που θα δοθεί στην Τουρκία

Η Τουρκία δικαιούται σήμερα ποσοστώσεως αδασμολόγητης εξαγωγής τοματοπολτού προς την ΕΕ έως για 16.500 τόννους.

Σύμφωνα με πληροφορίες που συνέλεξα, η Τουρκία έχει ήδη χορηγήσει για το 1996 άδειες για 29.000 τόννους τοματοπολτού, γεγονός το οποίο συνιστά αυτό καθεαυτό παράβαση των ορισθένων κανόνων.

Εξάλλου, η συμφωνία σύνδεσης της ΕΕ με την εν λόγω χώρα προβλέπει τη διαπραγμάτευση νέας τελωνειακής ποσόστωσης άνευ δασμών το ύψος της οποίας δεν έχει ακόμα καθορισθεί.

Λόγω των ανωτέρω ζητώ από την Επιτροπή να με ενημερώσει: σχετικά με το ύψος της ποσοστώσεως για την οποία γίνεται λόγος στην προηγούμενη παράγραφο και για τα κριτήρια καθορισμού της και σχετικά με τους κανόνες που σκοπεύει να εφαρμόσει η Επιτροπή για τη διαχείριση και τον έλεγχο της ποσοστώσεως αυτής.

Απάντηση του κ. Fischler εξ ονόματος της Επιτροπής (22 Νοεμβρίου 1996)

1. Η Επιτροπή διαπραγματεύεται επί του παρόντος με την Τουρκία τη μετάβαση από το υφιστάμενο σύστημα αυτοπεριορισμού στο καθεστώς των δασμολογικών ποσοστώσεων που αφορούν τις προτιμησιακές εισαγωγές τοματοπολτού. Δεν έχει επιτευχθεί καμμία συμφωνία μέχρι τώρα. Κατά τη διάρκεια των διαπραγματεύσεων η Επιτροπή βρισκόταν σε συνεχή επαφή με τα κράτη μέλη.

2. Η Επιτροπή θα προτείνει η διαχείριση της συμφωνημένης δασμολογικής ποσόστωσης να πραγματοποιείται βάσει της αρχής «της εξυπηρέτησης κατά χρονική σειρά προτεραιότητας.
ΓΡΑΠΤΗ ΕΡΩΤΗΣΗ E-3498/96 υποβολή: Hugh McMahon (PSE) προς την Επιτροπή (9 Δεκεμβρίου 1996)

Θέμα: Έκθεση του Ελεγκικού Συνεδρίου για το 1995 - το ΕΚΤ στο ΗΒ

Στην πρόσφατη έκθεση του Ελεγκτικού Συνεδρίου κατακρίνονται η Επιτροπή και η Κυβέρνηση του ΗΒ για την επανεξέταση οκτώ φακέλων που αφορούν το 1993 παρά το γεγονός ότι η δαπάνη αυτή, η οποία αποτελεί παραβίαση των δημοσιονομικών διατάξεων, στερείται νομικής βάσης.

Είναι σε θέση η Επιτροπή να ενημερώσει λεπτομερώς το Κοινοβούλιο για τα οκτώ έργα τα οποία αναφέρονται στην έκθεση του Ελεγκτικού Συνεδρίου; Αφορούν τα έργα αυτά εθνικά προγράμματα επαγγελματικής κατάρτισης, τις τοπικές αρχές, την ανωτέρα εκπαίδευση ή τις δράσεις σε εθελοντική βάση, και προτίθεται η Επιτροπή να προσδιορίσει γεωγραφικά την εκτέλεση των ως άνω έργων;

Απάντηση του κ.Flynn εκ μέρους της Επιτροπής (21 Ιανουαρίου 1997)

Όπως εξήγησε η Επιτροπή στην έκθεση του Ελεγκτικού Συνεδρίου που ανέφερε το αξιότιμο μέλος,η απόφαση να χρησιμοποιηθούν οι πιστώσεις που χορηγήθηκαν για την περίοδο 1994-1999 στο Ηνωμένο Βασίλειο,για την κάλυψη επιλέξιμων δαπανών που έγιναν κατά την προηγούμενη περίοδο προγραμματισμού βασίζετο στο άρθρο14(3) του κανονισμού του Συμβουλίου (ΕΟΚ)αριθ.4253/88 ((EΕ αριθ. L 374, 31.12.1988 όπως τροποποιήθηκε, ΕΕ αριθ. L 193 31.7.1993. )) σχετικά με το συντονισμό των διαφόρων διαρθρωτικών ταμείων μεταξύ τους και με άλλα χρηματοδοτικά μέσα.

Σε ότι αφορά τις ακριβείς λεπτομέρειες,το αξιότιμο μέλος είναι ενήμερο ότι η Επιτροπή δεν παρακολουθεί την πορεία των πληρωμών μέχρι του επιπέδου των επιμέρους σχεδίων.Εαν χρειάζονται πληροφορίες αναφορικά με λεπτομερή στοιχεία συγκεκριμένου σχεδίου,αυτές μπορούν να ζητηθούν από τις αρμόδιες για την εκπαίδευση και την απασχόληση αρχές,στο Λονδίνο.
ΓΡΑΠΤΗ ΕΡΩΤΗΣΗ E-2783/96 υποβολή: Shaun Spiers (PSE) προς την Επιτροπή (21 Οκτωβρίου 1996)

Θέμα: Ενιαίο έγγραφο προγραμματισμού (ΗΒ) στο πλαίσιο του στόχου 3 του ΕΚΤ

Γνωρίζει η Επιτροπή ότι στο Ηνωμένο Βασίλειο οι Οργανισμοί Κοινωνικής Οικονομίας εκφράζουν έντονες ανησυχίες όσον αφορά την καθυστέρηση της υπογραφής του ενιαίου εγγράφου προγραμματισμού που φοβούνται ότι μπορεί να οδηγήσει σε καθυστέρηση της έγκρισης, της έναρξης και της χρηματικής κάληψης των προγραμμάτων ενίσχυσης των ανέργων;

Από ποιούς λόγους υπαγορεύεται η καθυστέρηση αυτή και πότε ελπίζει η Επιτροπή ότι θα επιτύχει συμφωνία με τη βρετανική κυβέρνηση για το συγκεκριμένο θέμα;

Απάντηση του κ. Flynn εξ ονόματος της Επιτροπής (14 Ιανουαρίου 1997)

Το ενιαίο έγγραφο προγραμματισμού για το στόχο 3 Μεγάλη Βρετανία 1997-1999 καταρτίσθηκε από την Επιτροπή και τις βρετανικές αρχές στις 4 Νοεμβρίου 1996. Έλαβε την έγκριση της συμβουλευτικής επιτροπής του Ευρωπαϊκού Κοινωνικού Ταμείου στις 13 Δεκεμβρίου 1996 και επικυρώθηκε από την Επιτροπή στις 16 Δεκεμβρίου 1996.
ΓΡΑΠΤΗ ΕΡΩΤΗΣΗ E-3558/96 υποβολή: Laura De Esteban Martin (PPE) προς την Επιτροπή (12 Δεκεμβρίου 1996)

Θέμα: Εφαρμογή κοινοτικών οδηγιών στο Γιβραλτάρ

Μπορεί να αναφέρει η Επιτροπή με ποιόν τρόπο εφαρμόζονται οι κοινοτικές οδηγίες από το Ηνωμένο Βασίλειο στο Γιβραλτάρ;

Απάντηση του κ. Santer εξ ονόματος της Επιτροπής (15 Ιανουαρίου 1997)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ P-3533/96 υποβολή: Honσrio Novo (GUE/NGL) προς την Επιτροπή (4 Δεκεμβρίου 1996)

Θέμα: Μετεγκατάσταση της GIP (GRUNDIG Πορτογαλίας - Εργοστάσιο ηχητικών συσκευών) της BRAGA (Πορτογαλία)

Σύμφωνα με πρόσφατες πληροφορίες, η GRUNDIG της Πορτογαλίας, εργοστάσιο ηχητικών συσκευών, σκοπεύει να πωλήσει το εργοστάσιό της στην BRAGA και να μεταφέρει την παραγωγή ηχητικών συσκευών/στερεοφωνικών στην Ουγγαρία. Με τη μετεγκατάσταση αυτή απειλούνται οι θέσεις εργασίας 700 περίπου εργαζομένων οι οποίοι ενδεχομένως θα αποτελέσουν στόχο συλλογικών απολύσεων.

Ας προστεθεί ότι η εν λόγω πολυεθνική έλαβε, μόνο κατά την περίοδο 1989 έως 1992 ενίσχυση, στο πλαίσιο του προγράμματος PEDIP, συνολικού ύψους 1 δισεκατομμυρίου εσκούδος περίπου (5 εκατ. Ecu), το 75% των οποίων προέρχονται από κοινοτική χρηματοδοτική συμμετοχή κι ότι το κτήριο το οποίο σήμερα σκοπεύει να πωλήσει χρηματοδοτήθηκε με αυτά τα κονδύλια.

Τονίζεται επίσης ότι η GRUNDIG, ενώ είχε υποσχεθεί να δημιουργήσει 59 θέσεις εργασίας, ευθύς αμέσως, δημιούργησε μόνον 34, παρά το γεγονός ότι προέβη ταυτόχρονα σε σημαντικές μειώσεις του αριθμού των εργαζομένων.

Πιστεύεται ότι η GRUNDIG της Πορτογαλίας θα υπέβαλε και μετά από αυτά τα γεγονότα νέα προγράμματα ως υποψήφια για κοινοτικές χρηματοδοτήσεις μέσω του PEDIP ΙΙ, του Υποπρογράμματος «Βιομηχανία» του ΚΠΣ ΙΙ.

Λόγω των ανωτέρω, ζητώ από την Επιτροπή να με πληροφορήσει τα εξής: Προτίθεται ή όχι να επέμβει, σ' αυτή την απόπειρα μετεγκατάστασης, συγκεκριμένα δε την πώληση κτηρίων που χρηματοδοτήθηκαν από το PEDIP II, ώστε να αναγκάσει, ενδεχομένως, την GRUNDIG να επιστρέψει τα κοινοτικά και εθνικά κονδύλια που έχει λάβει;

Υπήρξαν, μετά το 1994, νέα σχέδια της GRUNDIG υποψήφια για κοινοτικές χρηματοδοτήσεις; Εάν ναι, πώς προτίθεται να ενεργήσει η Επιτροπή; Εάν επιβεβαιωθεί η μετεγκατάσταση της παραγωγής ηχητικών συσκευών και στερεοφωνικών στην Ουγγαρία, θεωρεί μήπως η Επιτροπή ότι η GRUNDIG θα δυνηθεί να έχει εκ νέου πρόσβαση σε κοινοτικές χρηματοδοτήσεις;

Απάντηση της κας Wulf-Mathies εξ ονόματος της Επιτροπής (9 Ιανουαρίου 1997)

Η Επιτροπή συγκεντρώνει τις πληροφορίες που απαιτούνται για την απάντηση στην ερώτηση που τέθηκε. Δε θα παραλείψει να γνωστοποιήσει το συντομότερο το αποτέλεσμα των ερευνών της.
ΓΡΑΠΤΗ ΕΡΩΤΗΣΗ E-3388/96 υποβολή: Josι Torres Couto (PSE) προς την Επιτροπή (5 Δεκεμβρίου 1996)

Θέμα: Το πρόγραμμα του φράγματος του Alqueva

Δεδομένου ότι είναι γνωστή η εξέχουσα σημασία που έχει η κατασκευή του φράγματος του Alqueva, στην Πορτογαλία, για την ενίσχυση της οικονομικής βάσης της περιφέρειας, καθώς και του κοινοτικού πλαισίου στήριξης 1994/1999 που εγκρίθηκε από την Ευρωπαϊκή Επιτροπή με την απόφαση C(94)382 της 25ης Φεβρουαρίου 1994 η οποία ανακοινώθηκε με την απόφαση C[95)2459 της 13ης Νοεμβρίου 1995, καθώς είναι επίσης γνωστό ότι η μελέτη συνολικής εκτίμησης του προγράμματος αυτού που διενεργήθηκε για λογαριασμό της Επιτροπής κατά το έτος 1991/92 απεδείκνυε ότι τούτο ήταν εφικτό, τότε, πώς δικαιολογούν η Επιτροπή και η Επίτροπος κ. Monika Wulf-Mathies τις καθυστερήσεις στην καταβολή της κοινοτικής χρηματοδότησης καθώς και την απόπειρα, που τώρα έγινε γνωστή, να ακυρωθεί παρανόμως το πράγραμμα κατασκευής του εν λόγω φράγματος;

Απάντηση της κας Wulf-Mathies εξ ονόματος της Επιτροπής (09 Ιανουαρίου 1997)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην προφορική ερώτηση Η-0930/96 του κ. Barros Moura κατά την ώρα των ερωτήσεων της συνόδου του Δεκεμβρίου 1996 ((Συζητήσεις του Κοινοβουλίου (Δεκέμβριος 1996). )) του Κοινοβουλίου.
ΓΡΑΠΤΗ ΕΡΩΤΗΣΗ E-2604/96 υποβολή: Daniel Varela Suanzes-Carpegna (PPE) προς την Επιτροπή (11 Οκτωβρίου 1996)

Θέμα: Πολιτιστική Πρωτεύουσα της Ευρώπης το έτος 2000

Παρά το γεγονός ότι ο ορισμός της πολιτιστικής πρωτεύουσας της Ευρώπης αποτελεί αρμοδιότητα του Συμβουλίου Υπουργών και η διαχείριση αφορά τα αντίστοιχα κράτη μέλη, η Επιτροπή συμμετείχε μέχρι τώρα με μια συμβολική οικονομική ενίσχυση.

Ο άκρως εξαιρετικός χαρακτήρας της χρονολογίας 2000, ώθησε στην απόφαση να ανατεθεί, για πρώτη φορά, η διοργάνωση των εκδηλώσεων της Πολιτιστικής Πρτεύουσας της Ευρώπης σε πολλές πόλεις μαζί, μερικές από τις οποίες, επίσης για πρώτη φορά, δεν ανήκουν σε κράτη μέλη της σημερινής Ευρωπαϊκής Ένωσης.

Με δεδομένη τη μοναδικότητα του γεγονότος αυτού, το οποίο μπορεί και πρέπει να χρησιμεύσει για την στενότερη σύνδεση των λαών της Ευρώπης και για την διάδοση και προβολή του πανάρχαιου ευρωπαϊκού πολιτισμού, στο κατώφλι μιας νέας χιλιετίας, και εμπρός στον νέο υπερεθνικό χαρακτήρα του γεγονότος,τη διοργάνωση του οποίου έχουν αναλάβει 9 ευρωπαϊκά κράτη, δεν πιστεύει η Επιτροπή ότι θα ήταν πλήρως δικαιολογημένη η συμμετοχή της σε ένα τόσο ιδιαίτερου χαρακτήρα γεγονός και η εκ μέρους της υποστήριξή του, με μια σημαντική χρηματοδοτική συμβολή;

Απάντηση του κ. Οreja εξ ονόματος της Επιτροπής (4 Δεκεμβρίου 1996)

Παρόλο που η Κοινότητα έχει συνεισφέρει, στο μέτρο των δυνατοτήτων της, στην εκδήλωση ''Πολιτιστική πρωτεύουσα της Ευρώπης'' ήδη από τη θέσπισή της, πρέπει να υπογραμμισθεί ότι σε καμία απόφαση του Συμβουλίου για τις πολιτιστικές πρωτεύουσες δεν γίνεται αναφορά σε ενδεχόμενη κοινοτική ενίσχυση.

Εξάλλου, η Επιτροπή υπενθυμίζει ότι βάσει των δημοσιονομικών προοπτικών του κοινοτικού προϋπολογισμού, δε διαφαίνεται επί του παρόντος η δυνατότητα ουσιαστικής αύξησης των κονδυλίων για την πολιτιστική δράση της Κοινότητας.

Η Επιτροπή ελπίζει ειλικρινά, ωστόσο, ότι η Κοινότητα θα είναι σε θέση να δώσει την προσοχή που αρμόζει στο γεγονός αυτό, λόγω κυρίως της συμβολικής σημασίας του έτους 2000.
ΓΡΑΠΤΗ ΕΡΩΤΗΣΗ E-2613/96 υποβολή: Paul Rόbig (PPE) προς την Επιτροπή (14 Οκτωβρίου 1996)

Θέμα: Μείωση παρασιτοκτόνων, φυτοφαρμάκων και άλλων καταλοίπων με τη χρησιμοποίηση βιοτεχνολογίας και γενετικής τεχνολογίας

Μπορούν τα παρασιτοκτόνα, τα φυτοφάρμακα και άλλες ουσίες που αφήνουν κατάλοιπα να μειωθούν με τη χρησιμοποίηση μεθόδων βιοτεχνολογίας και γενετικής τεχνολογίας, και αν ναι σε τι κλίμακα;

Απάντηση του κ. Fischler εξ ονόματος της Επιτροπής (20 Νοεμβρίου 1996)

Δεν είναι δυνατόν να δοθεί μία γενικόλογη απάντηση όσον αφορά τις επιπτώσεις της βιοτεχνολογίας στη χρήση των φυτοπροστατευτικών προϊόντων 7 κάθε περίπτωση πρέπει να εξετάζεται ξεχωριστά. Το θέμα αυτό αποτελεί έναν από τους στόχους του ερευνητικού προγράμματος της Επιτροπής Fair (γεωργία και αλιεία).

Είναι οπωσδήποτε σκόπιμη η μείωση της χρήσης των φυτοπροστατευτικών προϊόντων σε περιπτώσεις στις οποίες τα φυτά έχουν καταστεί ανθεκτικά ως προς τους επιβλαβείς οργανισμούς ή τις νόσους, με γενετικές παρεμβάσεις και, κατά συνέπεια, να μειωθούν τα κατάλοιπα των φυτοπροστατευτικών προϊόντων στα φυτά.

Σε περιπτώσεις όπου ένα φυτό έχει αναπτύξει ανοχή ως προς ένα παρασιτοκτόνο, θα μπορούσε να προβλεφθεί αλλαγή της μεθόδου χρησιμοποίησης των σχετικών φυτοπροστατευτικών προϊόντων. Η χρήση του παρασιτοκτόνου προς το οποίο το εν λόγω φυτό έχει αναπτύξει ανοχή, θα μπορούσε να εκτοπίσει τη χρήση άλλων παρασιτοκτόνων τα οποία χρησιμοποιούνταν προηγουμένως κατά την καλλιέργεια για τον έλεγχο των σχετικών παρασίτων. Σε κάθε περίπτωση οι συγκεκριμένες επιπτώσεις ενδέχεται να είναι διαφορετικές.
ΓΡΑΠΤΗ ΕΡΩΤΗΣΗ E-1949/96 υποβολή: Hiltrud Breyer (V) προς το (17 Iουλίου 1996)

Θέμα: Σπογγώδης εγκεφαλοπάθεια των βοοειδών

1. Ύστερα από τρίμηνη περίπου απαγόρευση των εξαγωγών, η Επιτροπή αποφάσισε χαλάρωση της απαγόρευσης για τις εξαγωγές ζελατίνης, λίπους και σπέρματος βρετανικών αγελάδων.

α) Σε ποιές νεότερες έρευνες στηρίχθηκε η απόφαση αυτή;

β) Εάν δεν υπάρχουν μελέτες που να αποδεικνύουν το ακίνδυνο των ανωτέρω προϊόντων, πάνω σε ποιά βάση αναθεωρήθηκε μέσα σε τρείς μήνες η απόφαση εκείνη η οποία είχε ληφθεί για επιστημονικούς λόγους;

2. Για ποίο λόγο η απόφαση για τη χαλάρωση της απαγόρευσης των εξαγωγών λήφθηκε ενάντια στη βούληση της μόνιμης επιστημονικής επιτροπής για θέματα διατροφής;

Κοινή Απάντηση στις γραπτές ερωτήσεις Ε-1928/96, Ε-1947/96 και Ε-1949/96 (17 Ιανουαρίου 1997)

Οι ερωτήσεις των αξιότιμων βουλευτών αφορούν την απόφαση 96/362/ΕΚ της Επιτροπής, της 11ης Ιουνίου 1996 ((ΕΕ L 139 της 12.6.1996, σελ. 17. )).

Αυτή η απόφαση εκδόθηκε τελικώς από την Επιτροπή κατόπιν μιας διαδικασίας «επιτροπολογίας ΙΙΙ Β», όπως προβλέπεται στο άρθρο 18 της οδηγίας 89/662/ΕΟΚ ((ΕΕ L 395 της 30.12. 1989, σελ. 13. )).

Σύμφωνα με την ανωτέρω διαδικασία, η Επιτροπή υπέβαλε στην Μόνιμη Κτηνιατρική ΕΠιτροπή σχέδιο μέτρων. Επειδή δεν συγκεντρώθηκε ειδική πλειοψηφία στο πλαίσιο αυτής της επιτροπής, στις 23 Μαϊου 1996 η Επιτροπή υπέβαλε το σχέδιο στο Συμβούλιο το οποίο έπρεπε να αποφασίσει εντός προθεσμίας 15 ημερών.

Κατα τη σύνοδο που πραγματοποίησε στις 3 και 4 Ιουνίου 1996, το Συμβούλιο, προέβη σε ψηφοφορία επί του σχεδίου απόφασης που υπέβαλε η Επιτροπή. Το Συμβούλιο δεν συγκέντρωσε ειδική πλειοψηφία υπέρ του σχεδίου της Επιτροπής και σημείωσε ότι δεν υπήρχε απλή πλειοψηφία κατά αυτών των μέτρων.

Ως εκ τούτου, στις 11 Ιουνίου 1996, το σχέδιο θεσπίστηκε από την ΕΠιτροπή όπως πεοβλέπεται στη διαδικασία.

Επομένως όλες οι ερωτήσεις που αφορούν την ουσία αυτής της απόφασης, συμπεριλαμβανομένης της επιστημονικής βάσης και των γλωσσικων αποδόσεών της, πρέπει να απευθύνονται στην ΕΠιτροπή. Τα θέματα που αφορούν της χρηματοδοτικές πτυχές εναπόκεινται στην αρμόδια για τον προϋπολογισμό αρχή.

Εξάλλου, η ανάθεση εκτελεστικών αρμοδιοτήτων στην Επιτροπή στον τομέα της δημόσιας υγείας υπόκειται στις εκ των προτέρων επιστημονικές γνωμοδοτήσεις της αρμόδιας επιστημονικής επιτροπής.
ΓΡΑΠΤΗ ΕΡΩΤΗΣΗ E-2511/96 υποβολή: Hiltrud Breyer (V) προς την Επιτροπή (25 Σεπτεμβρίου 1996)

Θέμα: Επιδότηση διεθνών αεροπορικών εταιρειών

1. Μπορεί η Επιτροπή να με πληροφορήσει για ποιους λόγους δόθηκαν εποδοτήσεις σε εθνικές αεροπορικές εταιρείες (Air France και Iberia);

2. Υπάρχει δυνατότητα οι εταιρείες αυτές να λάβουν περαιτέρω επιδοτήσεις;

3. Με ποιο τρόπο πρόκειται να χειριστεί η Επιτροπή αιτήσεις επιδοτήσεων άλλων αεροπορικών εταιρειών της ΕΕ;

4. Ποια είναι τα αντικειμενικά κριτήρια σύμφωνα με τα οποία εκτιμούνται περαιτέρω αιτήσεις επιδοτήσεων άλλων αεροπορικών εταιρειών;

5. Πρόκειται η Επιτροπή να λάβει μέτρα, για να εμποδίσει περαιτέρω επιδοτήσεις σε αεροπορικές εταιρείες; Εάν ναι, ποια θα είναι τα μέτρα αυτά; Εάν όχι, γιατί δεν λαμβάνονται τα κατάλληλα μέτρα;

Απάντηση του κ. Kinnock εξ ονόματος της Επιτροπής (14 Νοεμβρίου 1996)

Όπως ενδεχομένως γνωρίζει το Αξιότιμο Μέλος του Κοινοβουλίου, όλες οι επιδοτήσεις προς αεροπορικές εταιρείες έχουν καταβληθεί από τα κράτη μέλη και όχι από την Κοινότητα και η γενική απαγόρευση κρατικών ενισχύσεων προς τις αεροπορικές εταιρείες θα ήταν αντίθετη προς τη Συνθήκη ΕΚ.

Μετά από την έγκριση της τρίτης δέσμης για τη φιλελευθεροποίηση του τομέα της αεροπλοΐας το 1992, η πολιτική που ακολουθήθηκε από την Επιτροπή σε ό,τι αφορά τις κρατικές ενισχύσεις προς τις αεροπορικές εταιρείες ήταν να αποδέχεται, υπό αυστηρές προϋποθέσεις, τη χορήγηση των εν λογω ενισχύσεων υπέρ της αναδιάρθρωσης των αεροπορικών εταιρειών που ενδεχομένως θα συνεπάγετο ζημίες για πολλά χρόνια, προκειμένου να ληφθούν τα μέτρα που ήταν απαραίτητα ώστε οι εταιρείες αυτές να καθιστούν βιώσιμες σε ένα ανταγωνιστικότερο περιβάλλον. Η πολιτική αυτή εφαρμόστηκε για πολλές αεροπορικές εταιρείες κατά τα τελευταία χρόνια και όχι μόνο γι' αυτές που αναφέρει το Αξιότιμο Μέλος στην ερώτησή του.

Η πολιτική αυτή θα εξακολουθήσει να εφαρμόζεται αυστηρά κατά τη διαδικασία φιλελευθεροποίησης μετά την 1η Απριλίου 1997. Επιπλέον, σύμφωνα με τις κατευθυντήριες γραμμές που ενέκρινε το 1994 η Επιτροπή, οι αεροπορικές εταιρείες που ήδη έχουν λάβει βοήθεια επιτρέπεται να ενισχυθούν περαιτέρω μόνο υπό συνθήκες που αποδεδειγμένα είναι «εξαιρετικές, αδύνατο να είχαν προβλεφθεί και εξωτερικές προς την εταιρεία».

Η Επιτροπή παραπέμπει το Αξιότιμο Μέλος του Κοινοβουλίου στην ανακοίνωσή της ((Εφαρμογή των άρθρων 92 και 93 της συνθήκης ΕΚ και του άρθρου 61 της συμφωνίας ΕΟΧ για την παροχή κρατικών ενισχύσεων στον τομέα της αεροπλοΐας, ΕΕ αριθ. C 350 της 10.12.1994. )) η οποία εξηγεί με κάθε λεπτομέρεια την πολιτική που έχει ακολουθήσει η Επιτροπή.
ΓΡΑΠΤΗ ΕΡΩΤΗΣΗ E-2902/96 υποβολή: Gianni Tamino (V) προς την Επιτροπή (31 Οκτωβρίου 1996)

Θέμα: Δηλητηρίαση στην Ιταλία λόγω κατανάλωσης κρέατος μόσχου

Περισσότερα από 60 άτομα δηλητηριάστηκαν τις τελευταίες εβδομάδες στην Campania (Ιταλία) εξαιτίας της κατανάλωσης μοσχαριδίου συκωτιού. Οι έρευνες που έγιναν από το Ανώτατο Ινστιτούτο Υγείας για ολόκληρο το μήνα Σεπτέμβριο επιβεβαίωσαν την παρουσία κλεμβουτερόλης ουσίας αντι-β, στα ύποπτα κρέατα, δηλαδή μια από τις πιο επικίνδυνες ουσίες που χορηγούνται παράνομα στα βοοειδή ηλικίας λίγων μηνών για την εξασφάλιση ζώων περισσότερο «φουσκωμένων», και άρα καλύτερα πληρωμένων.

Έχει υπόψη της η Επιτροπή τα προεκτεθέντα γεγονότα; Έχει ενημερωθεί από το ιταλικό Υπουργείο Υγείας;

Κρίνει ορθή τη στάση του Υπουργείου Υγείας, που αποσιώπησε τα πάντα και φαίνεται ότι δεν πραγματοποίησε έρευνες στα κρεοπωλεία όλης της Ιταλίας;

Γνωρίζει ότι μόνο κατά το 1995 η Περιφέρεια Piemonte διαπίστωσε ότι το 57% των κατασχεθέντων μολυσμένων κρεάτων ανήκαν στον τομέα «μόσχος»;

Ποιά μέτρα σκοπεύει να πάρει για την προστασία των καταναλωτών;

Απάντηση του κ. Fischler εξ ονόματος της Επιτροπής (29 Νοεμβρίου 1996)

Η Επιτροπή ενημερώθηκε από τον Ιταλό Υπουργό Υγείας για τα γεγονότα που εκθέτει το Αξιότιμο Μέλος του Κοινοβουλίου.

Οι λεπτομέρειες των ερευνών που έγιναν από τις ιταλικές αρχές, θα ανακοινωθούν αργότερα στην Επιτροπή όταν θα ολοκληρωθεί η δικαστική έρευνα που πραγματοποιείται αυτή τη στιγμή. Ωστόσο, η Επιτροπή ενημερώθηκε για ένα ορισμένο αριθμό άμεσων μέτρων που έλαβαν οι ιταλικές αρχές δηλαδή ευνουχισμό των ύποπτων ζώων και μια επιδημιολογική έρευνα σε αγροκτήματα από όπου προέρχονται τα μολυσμένα ζώα 7 και την αναστολή της κοινοτικής αναγνώρισης του συγκεκριμένου σφαγείου 7 την κίνηση της διαδικασίας αφαίρεσης της άδειας για τη διάθεση στην αγορά κτηνιατρικών φαρμάκων που περιέχουν κλεβουτερόλη που προορίζεται για τα βοοειδή (Ventipulmin) και την ενίσχυση των ελέγχων που προβλέπονται στο πλαίσιο του εθνικού προγράμματος επιθεώρησης των καταλοίπων, σύμφωνα με τις διατέξεις του κανονισμού 86/469/ΕΟΚ ((ΕΕ αριθ. L 275 της 26.09.1986 )), όσον αφορά την έρευνα των καταλοίπων στα ζώα και στα νωπά κρέατα.

Η Επιτροπή δεν γνωρίζει το ποσοστό των κρεάτων που κατασχέθηκαν στην περιοχή του Pienonte για το έτος 1995.

Οι διατάξεις που προβλέπονται στην οδηγία 96/23/ΕΚ ((ΕΕ αριθ. L 125 της 23.05.1996 )) του Συμβουλίου, που αφορά τα μέτρα ελέγχου που εφαρμόζονται σε ορισμένες ουσίες και στα κατάλοιπά τους στα ζώντα ζώα και τα προϊόντα τους, πρέπει να επιτρέψουν στα κράτη μέλη να προστατεύσουν καλύτερα τον καταναλωτή ιδίως σε περίπτωση παρόνομης χρήσης των κτηνιατρικών φαρμάκων ή τη χορήγηση απαγορευμένων ουσιών. Εξάλλου, η Επιτροπή επιφυλάσσει στον ευατό της το δικαίωμα να πραγματοποιεί ενδεχομένως αποστολή επιτόπιου ελέγχου, εφόσον της το επιτρέψει ο περιορισμένος αριθμός προσωπικού που διαθέτει.